b'\n_START_ARTICLE_\nD\xc5\xbeazira\n_START_SECTION_\nIstorija\n_START_PARAGRAPH_\nIII\xe2\x80\x93II t\xc5\xabkst. pr. m. e. regionas buvo suvokiamas kaip prasidedantis \xc4\xaf \xc5\xa1iaur\xc4\x99 nuo Akado ir vadintas Subartu. Jau tada regionas buvo apgyvendintas semit\xc5\xb3 taut\xc5\xb3 (asir\xc5\xb3), didel\xc4\x99 dal\xc4\xaf vietos populiacijos sudar\xc4\x97 ir jiems negiminingi huritai. Tai buvo karing\xc5\xb3 imperij\xc5\xb3 regionas. Per II t\xc5\xabkst. pr. m. e. d\xc4\x97l vald\xc5\xbeios regione konkuravo semiti\xc5\xa1ka Asirija ir huriti\xc5\xa1ka Mitanija. Pastaroji sunyko apie XIV a. pr. m. e., ir nuo tada iki pat VI a. pr. m. e. regione vie\xc5\xa1patavo Asirijos imperija._NEWLINE_V\xc4\x97liau region\xc4\x85 kontroliavo nevietin\xc4\x97s imperijos: Achemenid\xc5\xb3 Persija, Aleksandras Makedonietis, Seleukid\xc5\xb3 imperija, Part\xc5\xb3 imperija. II a. j\xc4\xaf trumpam prijung\xc4\x97 Romos imperija, kuri \xc4\x8dia \xc4\xafk\xc5\xabr\xc4\x97 trumpai egzistavusias Mesopotamijos ir Asirijos provincijas. Sasanidai region\xc4\x85 administravo kaip Nisibio, Arbajestano ir Mosulo provincijas._NEWLINE_Po Sirijos \xc4\xafjungimo \xc4\xaf Kalifat\xc4\x85 VII a., regionas pavadintas D\xc5\xbeazira. Tuo metu vietos populiacijos stipriai arabizuotos ir islamizuotos. Regionas tapo charid\xc5\xbeit\xc5\xb3 konsolidacijos vieta. 890\xe2\x80\x931004\xc2\xa0m. regione kilo Hamdanid\xc5\xb3 dinastija. V\xc4\x97liau \xc4\x8dia vald\xc4\x97 Ik\xc5\xa1ididai, Zangidai, Ajubidai, Seld\xc5\xbeiukidai, Osman\xc5\xb3 imperija (XV\xe2\x80\x93XX a.)._NEWLINE_XX a. prad\xc5\xbeioje regionas padalintas tarp Turkijos, Pranc\xc5\xabzijos ir Britanijos. Tai nul\xc4\x97m\xc4\x97 ir dabartin\xc4\xaf regiono padalinim\xc4\x85 tarp Turkijos, Sirijos ir Irako.'